Teeme ära

Teeme ära!
"Teeme ära!" oli 3. mail 2008 alguse saanud üle-eestiline koristusaktsioon, mille käigus koristasid ligikaudu 50 000 vabatahtlikku kogu Eesti territooriumilt ära ligi 10 000 tonni prügi.
Eesti aktsiooni eeskujul on edaspidi toimunud analoogsed ühiskondlikud koristusaktsioonid enam kui sajas riigis ning ettevõtmises on osalenud kokku ligi 20 miljonit inimest. Sellest on kujunenud rahvusvaheline aktsioon "Let's Do It! World". 15. septembril 2018 toimus esimene World Cleanup Day 2018, mille eestvedajaks oli Teeme Ära SA. 
"Teeme ära!" eestvedaja oli Rainer Nõlvak.
David Vseviov andis 12. augustil Arvamusfestivalil korraldajatele üle 2017. aasta Euroopa kodaniku auhinna.
Peakorraldajad.
Algatusrühmas, kes alustas tegevust 29. augustil 2007, olid Rainer Nõlvak, Toomas Trapido, Kadri Allikmäe ja Henri Laupmaa.
Peakorraldajate hulka kuulusid veel Ahti Heinla, Eva Truuverk, Tiina Urm (aktsiooni meediajuht), Eneli Kristenbrun (meediajuht), Anneli Ohvril (aktsiooni turundusjuht) ja Jüri-Ott Salm.
Teeme Ära talgupäev.
Teeme Ära talgupäev sai tõuke 2008. aasta "Teeme ära!" suurest prügikoristusest ning sellele järgnenud 2009. aasta mõttetalgutest. Alates 2010. aastast on maikuu esimesel laupäeval peetud Teeme Ära talgupäeva, kus talgute korraldamine on iga aktiivse kodaniku, kogukonna ja ühenduse võimalus midagi oma elukeskkonna heaks ise ära teha.
Talgupäeva eesmärk on panustada Eesti elukeskkonna ja kodanikuühiskonna arengusse, edendades kodanikes aktiivset hoiakut, tugevdades kohalikke kogukondi ning toetades nende liidrite kujunemist.
Igal aastal registreeritakse üle tuhande talgu, milles osaleb kümneid tuhandeid vabatahtlikke. Näiteks 2023. aastal toimus 1222 talgut, millest võttis osa ligikaudu 33 453 inimest, 2022. aastal toimus 1105 talgut ja osalejaid oli 30 954. "2024. aasta kevadel  korraldati Teeme Ära talgupäeva raames 1117 talgut, millel osales 32 047 talgulist. Talguliste vabatahtliku töö panus ulatus tänavu 1,33 miljoni euroni. Üle Eesti muudeti 243 veekogu ohutumaks, rajati 190 elurikast õppeaeda ning rikastati paljusid talguid kultuurielamustega." Vabatahtlike töö majanduslik väärtus on hinnanguliselt üle miljoni euro aastas. Lisaks Eestile on talgupäevadel osalenud ka eestlaste kogukonnad välismaal, näiteks Kanadas.
Talgupaikade ja osalejate arvu maakondlikku jaotust ja talguliike saab jälgida interaktiivsel talgukaardil. Maakondade lõikes on suurim osalus Saaremaal (6,3 % kohaliku elanikest) ja väikseim Ida-Virumaal. 
Talguliste vanuseline mitmekesisus on muljetavaldav – 2024. aastal osales talgupäeval 96-aastane vabatahtlik.
Peamised talguliigid hõlmavad heakorratöid ja prügikoristust, külatalgud ja korteriühistute talgud, mõttetalgud, elurikkusprojekte nagu õppeaedade rajamine, saunade ja keldrite korrastamine ning veeohutuse stendide paigaldus.
Sotsiaalmeedias kajastatakse talgupäeva peamiselt hashtagidega #teemeära2023 ja @talgupaev.
Aastatel 2011-2024 oli Teeme Ära talgupäeva korraldajaks SA Eestimaa Looduse Fond, Eesti Külaliikumine Kodukant ja nende ümber koondunud võrgustik. 2025. aastal võttis Eestimaa Looduse Fondilt teatepulga üle MTÜ Teeme Ära Talgupäev.
Teeme ära! Maailmakoristus.
"Let's Do It! World" (eesti keeles "Teeme ära! Maailmakoristus") on ülemaailmne kodanike keskkonna-aktsioon, mis sai alguse Eestist. Ettevõtmine kaasab inimesi üle maailma, et koos kohalikul, regionaalsel või riiklikul tasandil koristustalguid pidada. "Let's Do It! Worldi" raames korraldatakse ka ülemaailmset koristuspäeva (inglise keeles World Cleanup Day).